CELEX: 
Language: hu
Date: 2022-03-29 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 273/2004/EK európai parlamenti és tanácsi rendeletnek és a 111/2005/EK tanácsi rendeletnek bizonyos kábítószer-prekurzoroknak a jegyzékben szereplő anyagok listájára való felvétele tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A kábítószer-prekurzorok olyan vegyi anyagok, amelyek kábítószerek és pszichotrop anyagok tiltott előállítására is alkalmasak. A 273/2004/EK európai parlamenti és tanácsi rendelet
                  1
                intézkedéseket állapít meg a kábítószer-prekurzorok Unión belüli kereskedelmének felügyeletére, a 111/2005/EK tanácsi rendelet
                  2
                pedig a kábítószer-prekurzoroknak az Unió és a harmadik országok közötti kereskedelmét szabályozza.
            
            
               A két rendelet együttesen hajtja végre az Egyesült Nemzetek Szervezetének a kábítószerek és pszichotrop anyagok tiltott forgalmazása elleni 1988. december 19-i egyezménye
                  3
                (a továbbiakban: az 1988. évi ENSZ-egyezmény) 12. cikkéből eredő intézkedéseket.
            
            
               Kábítószer-prekurzorok lehetnek jegyzékben szereplő anyagok (amelyeket felvettek a két rendelet mellékletébe, és amelyekre, kategóriájuktól függően különféle jogi kötelmek – engedélyezés, nyilvántartásba vétel, kiviteli/behozatali engedélyezés stb. – vonatkoznak). Kábítószer-prekurzorok lehetnek jegyzékben nem szereplő, tehát olyan anyagok is, amelyeket nem vettek fel az említett mellékletekbe. A tagállamok elfogadhatnak olyan intézkedéseket, amelyek szükségesek ahhoz, hogy illetékes hatóságaik számára lehetővé tegyék a jegyzékben nem szereplő anyagokkal kapcsolatos gyanús ügyletek ellenőrzését és felügyeletét. 
            
            
               Illetékes nemzeti hatóságok etil-alfa-fenilacetoacetát (EAPA) és metil-3-oxo-2-(3,4-metiléndioxifenil)butanoát (MAMDPA) lefoglalásáról értesítették a Bizottságot. 
            
            
               Az EAPA a benzil-metil-keton (BMK) néven is ismert 1-fenil-2-propanon (P-2-P) előállítására használatos. A BMK az amfetamin és a metamfetamin prekurzora. 
            
            
               A MAMDPA a 3,4-metiléndioxifenilpropán-2-on (PMK) előállítására használatos, amely viszont a 3,4-metiléndioximetamfetamin (MDMA), közismert nevén „ecstasy”, prekurzora.
            
            
               Az amfetamin, a metamfetamin és az MDMA az EU-ban tiltottan előállított legismertebb kábítószerek közé tartozik, és komoly hatást gyakorol az emberi egészségre.
            
            
               A BMK és annak néhány, az EAPA-hoz nagyon hasonló más prekurzora (mint a metil-alfa-fenilacetoacetát (MAPA) vagy az alfa-fenilacetoacetamid (APAA)), valamint a PMK már jegyzékbe vett anyagként szerepel a rendeletekben. 
            
            
               A fent említett jegyzékbe vett anyagok szigorú ellenőrzését követően, ezen ellenőrzések megkerülése céljából bűnszervezetek kifejlesztették az EAPA-t és a MAMDPA-t. Ezért az EAPA-t és a MAMDPA-t is jegyzékbe kell venni Uniós szinten, a rájuk vonatkozó ellenőrzés és nyomon követés megerősítése érdekében. A jegyzékbe vétel jogi eszközöket biztosít a nemzeti hatóságok számára ahhoz, hogy hatékonyan tudjanak fellépni a kábítószerek tiltott előállításában való felhasználásuk ellen.  
            
            
               A Bizottság mérlegelési jogkörrel rendelkezik annak meghatározása tekintetében, hogy a jegyzék mely kategóriájába sorol be egy kábítószer-prekurzort. 
            
            
               Az 1. kategóriába tartozó anyagok esetében áll fenn egy esetleges eltérítés esetén a legnagyobb kockázat, és azok rendszerint teljesen vagy részben beépülnek a kábítószer vagy a pszichotrop anyag molekulájába. A rendelet az ilyen anyagokra vonatkozóan határozza meg a legszigorúbb ellenőrzési és felügyeleti intézkedéseket: biztonságos (például zárral ellátott, kamerával megfigyelt stb.) helyiségekben kell őket tárolni; minden, ilyen anyagokkal foglalkozó gazdasági szereplőnek engedéllyel kell rendelkeznie; esetükben behozatali és kiviteli engedély is kötelező. 
            
            
               Az EAPA-t és a MAMDPA-t 1. kategóriájú anyagként kell jegyzékbe venni, mivel könnyen átalakíthatók a metamfetamin, az amfetamin és az MDMA előállításához, e kábítószerek fogyasztása pedig jelentős társadalmi és népegészségügyi gondokat okoz.  
            
            
               A rendelkezésre álló információk szerint a kutatási célokon kívül az EAPA-nak és a MAMDPA-nak nincs jogszerű felhasználása. Ezért az 1. kategóriába való besorolásuk sem a gazdasági szereplőkre, sem az illetékes hatóságokra nem ró jelentős adminisztratív terheket. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A jogalkotás minőségének javításáról szóló, 2016. április 13-i intézményközi megállapodásnak
                  4
                megfelelően e felhatalmazáson alapuló jogi aktus előkészítése során megfelelő és átlátható konzultációra került sor, szakértői szinten is. A kábítószer-prekurzorokkal foglalkozó szakértői csoport 2021. október 26-án és 27-én tartott ülésén részletesen megvitatta és kedvezően fogadta a javaslatot. 
            
            
               A javaslat tervezetét a Bizottság a vélemények összegyűjtése céljából közzétette „Ossza meg velünk véleményét” portálján. Egy támogató hozzászólás érkezett. 
            
            
               A kereskedelem technikai akadályairól szóló megállapodás 2.9.2. cikke alapján sor került a tervezet bejelentésére. Észrevétel nem érkezett. 
            
         
         
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 273/2004/EK rendelet 15. cikke és a 111/2005/EK rendelet 30a. cikke alapján a Bizottság felhatalmazást kap arra, hogy olyan felhatalmazáson alapuló jogi aktusokat fogadjon el, amelyekben a mellékletet a kábítószer-prekurzorok eltérítése területén tapasztalt új jelenségekre való tekintettel kiigazítja.
            
            
               A 273/2004/EK és a 111/2005/EK rendelet szoros kapcsolatban áll egymással. Közösen hajtják végre az 1988. évi ENSZ-egyezmény 12. cikkében előirányzott intézkedéseket. Az említett felhatalmazások közötti szoros kapcsolat miatt indokolt tehát a két különböző jogi aktuson alapuló felhatalmazást egyetlen felhatalmazáson alapuló jogi aktusban egyesíteni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.3.29.)
            
            
               a 273/2004/EK európai parlamenti és tanácsi rendeletnek és a 111/2005/EK tanácsi rendeletnek bizonyos kábítószer-prekurzoroknak a jegyzékben szereplő anyagok listájára való felvétele tekintetében történő módosításáról 
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a kábítószer-prekurzorokról szóló, 2004. február 11-i 273/2004/EK európai parlamenti és tanácsi rendeletre
                  5
                és különösen annak 15. cikkére, 
            
            
               tekintettel a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról szóló, 2004. december 22-i 111/2005/EK tanácsi rendeletre
                  6
                és különösen annak 30a. cikkére,
            
            
               mivel:
            
            
               (1)A 273/2004/EK rendelet intézkedéseket állapít meg a kábítószer-prekurzorok Unión belüli kereskedelmének felügyeletére, a 111/2005/EK rendelet pedig a kábítószer-prekurzoroknak az Unió és harmadik országok közötti kereskedelmét szabályozza. A 273/2004/EK rendelet I. melléklete és a 111/2005/EK rendelet melléklete is tartalmaz egy-egy listát a jegyzékben szereplő azon anyagokról, amelyek az adott rendeletben meghatározott, összehangolt ellenőrzési és felügyeleti intézkedések hatálya alá tartoznak.
            
            
               (2)Illetékes nemzeti hatóságok jelentették a Bizottságnak, hogy kábítószerek jogellenes előállításával kapcsolatban etil-alfa-fenilacetoacetátot (EAPA) és metil-3-oxo-2-(3,4-metiléndioxifenil)butanoátot (MAMDPA) foglaltak le. 
            
            
               (3)Az EAPA a benzil-metil-keton (BMK) néven is ismert 1-fenil-2-propanon (P-2-P) előállítására használatos. A BMK az amfetamin és a metamfetamin prekurzora. 
            
            
               (4)A MAMDPA a 3,4-metiléndioxifenilpropán-2-on (PMK) előállítására használatos, amely viszont a 3,4-metiléndioximetamfetamin (MDMA), közismert nevén „ecstasy”, prekurzora.
            
            
               (5)Az amfetamin, a metamfetamin és az MDMA az EU-ban tiltottan előállított legelterjedtebb kábítószerek közé tartozik. Súlyos hatással vannak az emberi egészségre, és az Unió egyes régióiban komoly társadalmi és népegészségügyi gondokat okoznak. 
            
            
               (6)Ezért az EAPA-t és a MAMDPA-t jegyzékbe kell venni uniós szinten, a rájuk vonatkozó ellenőrzés és nyomon követés megerősítése érdekében. 
            
            
               (7)A 273/2004/EK rendelet I. mellékletében és a 111/2005/EK rendelet mellékletében felsorolt, jegyzékben szereplő anyagok különböző kategóriákba vannak sorolva, amelyekre eltérő intézkedések érvényesek, hogy az egyes anyagok jelentette veszély és a legális kereskedelemre háruló szabályozási teher arányban álljon egymással. A legszigorúbb ellenőrzési és felügyeleti intézkedések az 1. kategóriájú anyagok esetében alkalmazandók. 
            
            
               (8) Az amfetamin, a metamfetamin és az MDMA prekurzoraként az EAPA és a MAMDPA jelentős társadalmi és népegészségügyi veszélyt jelent az Unióban. A kutatáson kívüli célokra történő jogszerű előállításuk, felhasználásuk és a velük való jogszerű kereskedelem nem ismeretes. Ezért a 273/2004/EK rendelet I. mellékletének 1. kategóriájába és a 111/2005/EK rendelet mellékletének 1. kategóriájába való felvételük megfelelő válaszlépés lenne a kábítószerek tiltott előállításához való felhasználásuk elkerüléséhez, ugyanakkor nem járna további jelentős adminisztratív teherrel az Unióban a gazdasági szereplők és az illetékes hatóságok számára.
            
         
         
            
               (9)A 273/2004/EK és a 111/2005/EK rendeletet ezért ennek megfelelően módosítani kell.
            
            
               (10)A 273/2004/EK és a 111/2005/EK rendelet közösen hajtja végre az Egyesült Nemzetek Szervezetének a kábítószerek és a pszichotrop anyagok tiltott forgalmazása elleni, Bécsben, 1988. december 20-án megkötött és a 90/611/EGK tanácsi határozattal
                  7
                jóváhagyott egyezményének egyes rendelkezéseit. A szóban forgó két rendeletben foglalt felhatalmazások közötti lényegi kapcsolat miatt indokolt a módosításokat egyetlen felhatalmazáson alapuló jogi aktusban elfogadni,
            
            
               ELFOGADTA EZT A RENDELETET:
            
            
               1. cikk 
               A 273/2004/EK rendelet módosításai
            
            
               A 273/2004/EK rendelet I. melléklete e rendelet I. mellékletének megfelelően módosul.
            
            
               2. cikk 
                  A 111/2005/EK rendelet módosításai
            
            
               A 111/2005/EK rendelet melléklete e rendelet II. mellékletének megfelelően módosul.
            
            
               3. cikk
            
            
               Hatálybalépés 
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.3.29.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        Az Európai Parlament és a Tanács 273/2004/EK rendelete (2004. február 11.) a kábítószer-prekurzorokról (HL L 47., 2004.2.18., 1. o.).
               
               
                  
                     (2)
                  
                        A Tanács 111/2005/EK rendelete (2004. december 22.) a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról (HL L 22., 2005.1.26., 1. o.).
               
               
                  
                     (3)
                  
                        HL L 326., 1990.11.24., 57. o.
               
               
                  
                     (4)
                  
                        HL L 123., 2016.5.12., 10. o.
               
               
                  
                     (5)
                  
                        HL L 47., 2004.2.18., 1. o. 
               
               
                  
                     (6)
                  
                        HL L 22., 2005.1.26., 1. o.
               
               
                  
                     (7)
                  
                        A Tanács 90/611/EGK határozata (1990. október 22.) az Egyesült Nemzetek Szervezete keretében a kábítószerek és pszichotrop anyagok tiltott kereskedelme elleni egyezménynek az Európai Gazdasági Közösség részéről történő megkötéséről (HL L 326., 1990.11.24., 56. o.).
               
            
      
    ---documentbreak--- 
      
         
         
            
               I. MELLÉKLET 
            
            
            
               A 273/2004/EK rendelet I. mellékletében az 1. kategóriába sorolt anyagok táblázata a következő bejegyzésekkel egészül ki a KN-kód szerinti megfelelő helyen: 
            
            
                     
                        Anyag
                     
                  
                  
                     
                        KN-megnevezés (ha eltérő)
                     
                  
                  
                     
                        KN-kód
                     
                  
                  
                     
                        CAS-szám:
                     
                  
               
                     
                        „etil-alfa-fenilacetoacetát (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil-3-oxo-2-(3,4-metiléndioxifenil)butanoát (MAMDPA) (**)
                     
                  
                  
                     
                        metil-3-oxo-2-(3,4-metiléndioxifenil)butanoát
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) az IUPAC (az Elméleti és Alkalmazott Kémia Nemzetközi Uniója) szerinti etil-3-oxo-2-fenilbutanoát néven is ismert.
            
            
               (**) az IUPAC szerinti metil-2-(2H-1,3-benzodioxol-5-il)-3-oxobutanoát néven is ismert.”
            
            
               II. MELLÉKLET 
            
            
            
               A 111/2005/EK rendelet mellékletében az 1. kategóriába sorolt anyagok táblázata a következő bejegyzésekkel egészül ki a KN-kód szerinti megfelelő helyen: 
            
            
                     
                        Anyag
                     
                  
                  
                     
                        KN-megnevezés (ha eltérő)
                     
                  
                  
                     
                        KN-kód
                     
                  
                  
                     
                        CAS-szám:
                     
                  
               
                     
                        „etil-alfa-fenilacetoacetát (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil-3-oxo-2-(3,4-metiléndioxifenil)butanoát (MAMDPA) (**)
                     
                  
                  
                     
                        metil-3-oxo-2-(3,4-metiléndioxifenil)butanoát
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) az IUPAC (az Elméleti és Alkalmazott Kémia Nemzetközi Uniója) szerinti etil-3-oxo-2-fenilbutanoát néven is ismert.
            
            
               (**) az IUPAC szerinti metil-2-(2H-1,3-benzodioxol-5-il)-3-oxobutanoát néven is ismert.”